የአማራ ክልል ፕሬዚዳንትን ጨምሮ የክልሉ ከፍተኛ ባለሥልጣናት በመከላከያ ምስክርነት ተቆጠሩ
በአማራ ክልል በጎንደር ከተማና ሰሜን ጎንደር በተለያዩ ወረዳዎች ከሐምሌ 5 ቀን 2008 ዓ.ም. ጀምሮ ከግንቦት ሰባት አመራሮች ጋር ግንኙነት በመፍጠር፣ አመፅ በማስነሳትና በመምራት በግልና በመንግሥት ንብረት ላይ ጉዳት አድርሰዋል ተብለው ክስ የተመሠረተባቸው እነ ንግሥት ይርጋ፣ የክልሉን ፕሬዚዳንት ጨምሮ በርካታ ባለሥልጣናትን በመከላከያ ምስክርነት ቆጠሩ፡፡የአማራ ክልል ፕሬዚዳንት አቶ  አንዳርጋቸውን ጨምሮ ከፍተኛ ባለሥልጣናትን በመከላከያ ምስክርነት በልደታ ከፍተኛ ፍርድ ቤት አራተኛ ወንጀል ችሎት እንዲቀርቡላቸው የቆጠሩት ተከሳሾች ንግሥት ይርጋ፣ ቴዎድሮስ ተላይ፣ አወቀ አባተ፣ በላይነህ ዓለምነህና ያሬድ ግርማ ናቸው፡፡ ፍርድ ቤቱ ከጠቅላይ ዓቃቤ ሕግ የደረሰው ማስረጃ ባይኖርም ‹‹አራት ተጠርጣሪዎች ተሃድሶ ገብተዋል፤›› ስለተባለ፣ ማክሰኞ የካቲት 6 ቀን 2010 ዓ.ም. የተመለከተው ንግሥት ይርጋና ቴዎድሮስ ተላይ የተባሉትን ተከሳሾች ጉዳይ ብቻ ነው፡፡ሁለቱ ተከሳሾች (ንግሥትና ቴዎድሮስ) ታኅሳስ 12 እና 13 ቀን 2010 ዓ.ም. ፍርድ ቤት ቀርበው መከላከያ ምስክሮቻቸውን ሊያሰሙ ተዘጋጅተው የነበረ ቢሆንም፣ የማረሚያ ቤት ጉዳይ አስፈጻሚዎችና ዓቃቤ ሕግ ሳይናበቡ በመቅረታቸው ወደ ቂሊንጦ ሊመለሱ መቻላቸውን ለፍርድ ቤት አስረድተዋል፡፡ በመሆኑም ተለዋጭ ቀጠሮ ተሰጥቷቸው የመከላከያ ምስክሮቻቸውን እንዲያሰሙ ጠይቀዋል፡፡ ዓቃቤ ሕግ በበኩሉ በወቅቱ ማሰማት ሲገባቸው ዝም ብለው በመሄዳቸው መከላከያ ምስክር ማሰማት እንዳልፈለጉ ተቆጥሮ፣ ማሰማታቸው ታልፎ ፍርድ እንዲሰጥለት አመልክቷል፡፡ፍርድ ቤቱ የዓቃቤ ሕግን ጥያቄ ውድቅ አድርጎ፣ ተከሳሾቹ የመከላከያ ምስክሮቻቸውን መጋቢት 11፣ 12 እና 13 ቀን 2010 ዓ.ም. እንዲያሰሙ ትዕዛዝ ሰጥቷል፡፡ በመከላከያ ምስክርነት የቆጠሯቸውን የክልሉ ፕሬዚዳንት ጨምሮ ከፍተኛ ባለሥልጣናትን በሚመለከት፣ ፍርድ ቤቱ የካቲት 15 ቀን 2010 ዓ.ም. ትዕዛዝ ስለሚሰጥ በጽሕፈት ቤት በኩል ቀርበው እንዲጠይቁ አስታውቋል፡፡  